[pic] | EUROOPA ÜHENDUSTE KOMISJON |

Brüssel, 10.3.2009

KOM(2009) 121 lõplik

2009/0042 (COD)

Ettepanek:

EUROOPA PARLAMENDI JA NÕUKOGU MÄÄRUS,

millega muudetakse nõukogu määrust (EMÜ) nr 95/93 ühenduse lennujaamades teenindusaegade jaotamise ühiste eeskirjade kohta

SELETUSKIRI

Sissejuhatus

1. Märkimisväärselt tõsiseks ja laiaulatuslikuks osutunud ülemaailmne majandus- ja finantskriis on hakanud lennuettevõtjate tegevusele tõsist mõju avaldama. Kriis on toonud kaasa lennuliikluse märgatava vähenemise talvisel lennuhooajal 2008/2009. Ka suvine lennuhooaeg 2009 ei jää kriisist puutumata.

Pärast kuueaastast keskmiselt 3 %list tõusu prognoosis Eurocontrol detsembris 2008 pärast tõusu seiskumist 2008. aastal Euroopas 2009. aastaks lendude arvu vähenemist 3 % võrra. 25. veebruaril 2009 vaatas Eurocontrol oma hinnangu üle, prognoosides uueks vähenemisvahemikuks 8,1–1,4 %, tõenäolise vähenemisega 4,9 %. Eurocontrol märgib, et 2008. aasta lõpus toimus lennuliikluses järsk langus, ainuüksi detsembris oli langus 7 %. Eurocontroli andmetel on see odavlennuettevõtjate jaoks 15. aasta jooksul esimene langus – novembris 2008 toimus 4 600 lendu, mis on 6,1 % vähem kui novembris 2007. Võrreldes detsembriga 2007 täheldati detsembris 2008 ärilises lennutegevuses 16 % suurust langust.

Üle 80 % Euroopa lennujaamadest märkisid lennuliikluse vähenemist (jaanuaris 2009 vähenes reisijatevedu 8–10 % ja kaubavedu 25–30 %), mis osutab majanduskriisi mõjule Euroopa lennutranspordis tervikuna.

2. Euroopa Lennuettevõtjate Ühenduse (AEA) esitatud suured arvud näitavad selgesti olukorra tõsidust. Detsembris 2008 vähenes kaubavedu 21,4 %. Reisijatevedu väheneb 2009. aastal hinnanguliselt 4 %. Ettevõtjad rõhutavad, et viimase 25 aasta jooksul on samalaadset liiklusvoogude vähenemist esinenud vaid kolmel korral: 1986. aastal Tšernobõli sündmuste ja Liibüa sõja tõttu; 1991. aastal esimese Lahesõja ajal ja aastatel 2001/2002 Ameerika Ühendriikides toimunud terroriaktide tõttu. Euroopa Lennuettevõtjate Ühendus näeb 2009. aasta suveks ette lennuvõimekuse vähenemist 6–8 % lendude arvu ja 6–12 % istekohtade arvu ( available seat kms ) puhul.

3. Rahvusvaheline Lennutranspordi Assotsiatsioon IATA prognoosib detsembriks kaubaveomahu vähenemist 22,6 % rahvusvahelisel ja üle 21 % Euroopa ettevõtjate tasandil. Võrreldes jaanuariga 2008 on 26. veebruaril 2009 avaldatud andmete kohaselt jaanuaris 2009 vähenenud reisijatevedu 5,6 % ja kaubavedu 23,2 %. IATA märgib, et Euroopa lennuettevõtjad on 5,7 % suurust langust osaliselt kompenseerinud, vähendades oma lennuvõimekust 3,6 %.

4. Komisjon leiab, et praegune majanduskriis ning teenuste pakkumise hilisem kohandamine (lendude katkestamine, sageduste vähendamine) on erakorralised tingimused, mis avaldavad lennuettevõtjatele negatiivset mõju. Seetõttu peaksid koordinaatorid tõlgendama teenindusaegade jaotamist käsitleva määruse (EÜ) nr 95/93 sätteid nii, et lennuettevõtjatel ei oleks ohtu kaotada oma teenindusaegu, mida nad majanduskriisi tagajärgede tõttu ei ole ära kasutanud (eeskiri „kasuta või kaota”).

5. Kuna praegu ei ole tehtud otsust kõnealustele teenindusaegadele varem omandatud õiguse säilitamise kohta, on lennuettevõtjatel oht säilitada olemasolev maht isegi juhul, kui nõudmine märkimisväärselt väheneb, ning see suurendaks olemasolevaid majandusraskusi veelgi.

Teenindusaegade määruse sätted

6. Määruse lähtepunkt on artikli 10 lõikes 2 osutatu kohaselt teenindusaegade jaotamine ja kasutamine (põhimõte „kasuta või kaota”) ja eelkõige olukord hooaja lõpus pärast teenindusaegade tegelikku kasutamist. Kõnealuses artiklis on sätestatud, et üksnes lennuettevõtja, kes suudab koordinaatorile rahuldaval viisil näidata, et ta on koordinaatori nõusolekul kasutanud kõnealuseid teenindusaegu vähemalt 80 % sellest sõiduplaani perioodist, mis ajaks sari oli antud, omab õigust samale teenindusaegade sarjale järgmisel vastaval hooajal.

7. Peale selle on määruse artikli 8 lõikega 2 ja artikli 10 lõikega 2 nähtud ette kasutamismäära väljaarvutamine hooaja lõpus, kui teenindusajad on ära kasutatud, eesmärgiga omandada uued õigused järgmiseks vastavaks hooajaks.

8. Artikli 10 lõikes 4 on esitatud põhjuste loetelu, millega lennuettevõtja saab põhjendada talle eraldatud teenindusaegade kasutamata jätmist ühe hooaja sõiduplaani perioodil. Punktis a on esitatud mittetäielik loetelu väljaspool lennuettevõtja kontrolli olevatest ettenägematutest ja vältimatutest asjaoludest.

9. Määruse aluseks on põhimõte, et teenindusaegade jaotamise ja nende kasutamise järelevalve eest vastutab koordinaator (artikli 4 lõiked 5 ja 6). Koordinaator täidab oma ülesandeid mitte üksnes täiesti sõltumatult, vaid ka erapooletult, mittediskrimineerivalt ja arusaadavalt (artikli 4 lõiked 2 ja 3). Seepärast ei saa ei komisjon ega ükski liikmesriik anda koordinaatorile ülesandeid, mis võiksid tema sõltumatuse kahtluse alla seada.

Seega võib järeldada, et kohaldades artikli 10 lõikeid 2 ja 4 peab koordinaator tegutsema kooskõlas eespool osutatud artikli 4 põhimõtetega.

10. Sellise olukorra puhul on oht, et liikmesriigid tõlgendavad määrust erinevalt ning see viiks kooskõla puudumiseni määruse artikli 10 lõike 4 kohaldamisel ühenduses. Selline olukord on juba korra esinenud, nimelt lennundussektori kriisi ajal pärast terrorirünnakuid Ameerika Ühendriikidele. Seetõttu on vaja, et ühendus sekkuks – nii nagu ta toimis juba aastatel 2002 ja 2003, lisades artiklid 10a ja 10b – selleks, et tagada selgelt ja üheselt õiguskindlus eeskirja „kasuta või kaota” kohaldamise puhul kriisist hõlmatud lennuhooaegadel.

11. Seetõttu tehakse ettepanek lisada määrusesse uus artikkel 10c, milles sätestatakse, et majanduskriisi tingimustes nõustuvad koordinaatorid, et lennuettevõtjatel on suvisel lennuhooajal 2010 õigus samadele lennuteenindusaegadele, mis olid neile eraldatud suvisel lennuhooajal 2009 (29. märts–24. oktoober 2009).

12. Et vältida lennuteenindusaegade mahu raiskamist kriisist haaratud lennuhooajal, võivad koordinaatorid suvisel lennuhooajal 2009 kasutamata lennuteenindusaegu eraldada ülejäänud lennuhooajaks uuesti näiteks ajutiste lennuteenindusaegadena ning need võib anda teiste lennundusettevõtjate kasutusse ilma kindlakskujunenud teenindusaegade õigust järgimata.

13. Komisjon jätkab majanduskriisi mõju analüüsi lennundussektorile. Kui talvisel lennuhooajal 2009–2010 (25. oktoober 2009–27. märts 2010) peaks olukord veelgi halvenema, teeb komisjon otsuse kõnealuse korra uuendamise kohta talvisel lennuhooajal 2010–2011.

Ajakava

14. Käesoleva ettepaneku oluline aspekt on ajakava. Lennuteenindusaegade esialgne jaotamine toimub IATA sõiduplaanikonverentsil: novembris järgmiseks suvehooajaks ja juunis järgmiseks talvehooajaks. Seetõttu eraldatakse suvehooaja 2010 lennuteenindusajad sõiduplaanikonverentsil novembris 2009 ning talvehooaja 2010/2011 lennuteenindusajad juunis 2010.

Määruse artikli 10 lõikega 3 on ette nähtud, et lennuettevõtjad võivad reserveerida teenindusaegade ühisvarus endale lennuteenindusaegu enne 31. jaanuari järgmiseks suvehooajaks või enne 31. augustit järgmiseks talvehooajaks, ilma et see mõjutaks neile jäävate lennuteenindusaegade kasutusmäära arvutamist.

IATA sõiduplaanikonverentsi ülemaailmsete suunistega on ette nähtud, et kui lennuteenindusaegade omandamise õigus on kord kindlaks määratud, peavad koordinaatorid määrama igale lennuettevõtjale omandatud õiguse üksikasjad lennuteenindusaegade puhul, niipea kui need on koordinaatori poolt kindlaks määratud ja hiljemalt:

- aprilli kolmandal esmaspäeval varem omandatud lennuteenindusaegade puhul vastavalt eelmisel talvehooajal toimunud tegelikule teenindamisele;

- septembri kolmandal esmaspäeval varem omandatud lennuteenindusaegade puhul, vastavalt eelmisel suvehooajal toimunud tegelikule teenindamisele.

15. Olgugi et suviste lennuhooaja 2009 teenindusaegade jaotamine lõppes 31. jaanuaril 2009, võimaldaks määruse muutmine lennuettevõtjatel oma tegevust veel kohandada ja vähendada olemasolevaid mahte eeskirja „kasuta või kaota” arvessevõtmiseks. Võttes arvesse, et suvine lennuhooaeg 2009 algab 29. märtsil, peaks pakutud kord jõustuma seega võimalikult kiiresti.

16. Vastupidisel juhul esineb suur oht kohtumenetluse alustamiseks lennuettevõtjate poolt, kellele on eraldatud lennuteenindusajad lennujaamades, kus koordinaatorid ei nõustu majanduskriisist tuleneva erakorralise olukorra põhjendusega suvisel lennuhooajal 2009.

2009/0042 (COD)

Ettepanek:

EUROOPA PARLAMENDI JA NÕUKOGU MÄÄRUS,

millega muudetakse nõukogu määrust (EMÜ) nr 95/93 ühenduse lennujaamades teenindusaegade jaotamise ühiste eeskirjade kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 80 lõiget 2,

võttes arvesse komisjoni ettepanekut[1],

võttes arvesse Euroopa Majandus- ja Sotsiaalkomitee arvamust[2],

võttes arvesse Regioonide Komitee arvamust[3],

toimides vastavalt asutamislepingu artiklis 251 sätestatud menetlusele[4]

ning arvestades järgmist:

(1) Ülemaailmne majandus- ja finantskriis on hakanud tõsiselt mõjutama lennuettevõtjate tegevust. Kriis on toonud kaasa lennuliikluse märgatava vähenemise talvisel lennuhooajal 2008/2009. Ka suvine lennuhooaeg 2009 ei jää kriisist puutumata.

(2) Tagamaks, et suviseks lennuhooajaks 2009 jaotatud teenindusaegade kasutamata jätmise tagajärjel ei kaotaks lennuettevõtjad oma õigust nendele teenindusaegadele, on vaja selgelt ja ühemõtteliselt sätestada, et kõnealust lennuhooaega mõjutab majanduskriis. Komisjon jätkab majanduskriisi mõju analüüsi lennundussektorile. Kui talvisel lennuhooajal 2009–2010 peaks olukord veelgi halvenema, teeb komisjon otsuse kõnealuse korra uuendamise kohta talvisel lennuhooajal 2010–2011.

(3) Seetõttu tuleks vastavalt muuta nõukogu 18. jaanuari 1993. aasta määrust (EMÜ) nr 95/93 ühenduse lennujaamades teenindusaegade jaotamise ühiste eeskirjade kohta[5]. Kõnealune muudatus ei mõjuta ühelgi juhul Euroopa Komisjoni volitusi EÜ asutamislepingu artiklite 81 ja 82 kohaldamisel,

ON VASTU VÕTNUD KÄESOLEVA MÄÄRUSE:

Artikkel 1

Määrusele (EMÜ) nr 95/93 lisatakse järgmine artikkel 10c:

„Artikkel 10c

Artikli 10 lõike 4 kohaldamisel nõustuvad koordinaatorid, et lennuettevõtjatel on suvisel lennuhooajal 2010 õigus samasugusele teenindusaegade sarjale, mis neile oli määruse kohaselt eraldatud suviseks lennuhooajaks 2009. Komisjon jätkab majanduskriisi mõju analüüsi lennundussektorile. Kui talvisel lennuhooajal 2009–2010 peaks olukord veelgi halvenema, teeb komisjon vastavalt artiklis 13 osutatud korrale otsuse kõnealuse korra uuendamise kohta talvisel lennuhooajal 2010–2011.”

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Euroopa Parlamendi nimel Nõukogu nimel

president eesistuja

[1] ELT C, […], lk […].

[2] ELT C, […], lk […].

[3] ELT C, […], lk […].

[4] ELT C, […], lk […].

[5] EÜT L 14, 22.1.1993, lk 1. Määrust on muudetud Euroopa Parlamendi ja nõukogu määrusega (EÜ) nr 894/2002 (EÜT L 142, 31.5.2002, lk 3), Euroopa Parlamendi ja nõukogu 22. juuli 2003. aasta määrusega (EÜ) nr 1554/2003 (ELT L 221, 4.9.2003, lk 1) ning Euroopa Parlamendi ja nõukogu 21. aprilli 2004. aasta määrusega (EÜ) nr 793/2004 (ELT L 138, 30.4.2004, lk 50).